นายกรัฐมนตรี ย้ำสถานการณ์ฝุ่น PM 2.5 ดีขึ้นจากความร่วมมือทุกภาคส่วน แต่ยังเป็นห่วงพายุฤดูร้อน ขอให้ช่วยกันตรวจสอบ และติดตามข้อมูลข่าวสาร เพื่อความปลอดภัยของประชาชนในทุกพื้นที่
พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวถึงสภาพอากาศว่า ได้รับรายงานจากทุกหน่วยงานที่รับผิดชอบ ถึงสถานการณ์ฝุ่น PM. 2.5 ว่าอยู่ในระดับปกติ และจุดความร้อนต่างๆ ก็ลดลงเป็นจำนวนมาก เช่นเดียวกับสถานการณ์ของประเทศเพื่อนบ้านก็ลดลง ทั้งนี้มาจากเหตุผลหลายอย่าง ทั้งมาตรการของภาครัฐ ความร่วมมือจากประชาชนและเกษตรกร รวมไปถึงมีฝนตกในบางพื้นที่ ทั้งจากฝนธรรมชาติและการทำฝนหลวง  แต่รัฐบาลก็ยังมีความเป็นห่วง จากการประมาณการข้อมูลของกรมอุตุนิยมวิทยา ที่ได้เตือนเรื่องพายุฤดูร้อน รวมถึงเป็นห่วงในเรื่องของสายไฟ เสาไฟฟ้า หรือสถานที่ที่ไม่ค่อยแข็งแรง ขอให้ช่วยกันตรวจสอบและดูแลไว้ด้วย ขณะที่ชาวประมงในพื้นที่ ขอให้รับฟังข่าวสาร เพื่อความปลอดภัย